Papersnake/gushiwen huggingface dataset:
挽知临安府兼浙西制置使曾公
曾子良（宋代）

德祐思良弼，江西出大臣。报忠昭汉议，靖献有殷仁。

皦日五朝老，清风百世人。几时归衮绣，秋草卧麒麟。
湖亭晚望残水
白居易（唐代）

湖上秋泬寥，湖边晚萧瑟。登亭望湖水，水缩湖底出。

清渟得早霜，明灭浮残日。流注随地势，洼坳无定质。

泓澄白龙卧，宛转青蛇屈。破镜折剑头，光芒又非一。

久为山水客，见尽幽奇物。及来湖亭望，此状难谈悉。

乃知天地间，胜事殊未毕。
和公实书怀
郑刚中（宋代）

学古谩拙僻，高谈成缪悠。
吾今百念冷，泛泛如虚舟。
参佐托裴度，道路无一愁。
愿同陈元龙，时卧百尽楼。
重寄彭兰沼
吴登鸿（清代）

五幅花笺碧间红，题诗遥问浣花翁。湘江一棹黄梅雨，迟汝旗亭画壁中。
卧芝山房为传木虚弟木剡作 其一
黎民表（明代）

茆盈兄弟昔餐霞，回首松门几度花。留得玉芝逾橘井，炼成金骨胜丹砂。
川涨
邹浩（宋代）

昨朝清露石，今日涨汀湾。翕受无边水，流来有众山。

鱼龙随浪跃，鸥鹭掠波还。因念盈虚数，高楼一破颜。
迈陂塘 雨花台吊古，用黄仲则白纻山元韵
易顺鼎（清代）

满金陵，谁相识者，出城聊伴梁武。马头飞起残山雪，似学天花武舞。

杯独举。笑王气，成烟冷到龙和虎。空花无据。算一样南朝，何处行乐，此老计真误。

才知道，为着兰成一赋。不然写向何处。几间萧寺零星在，犹算伊家片土。

斜照苦。又送得，侬家笠影鞭丝去。归途趁取。怕暝色昏黄，西州门外，容易打更鼓。
何明府邀宴荆山
李先芳（明代）

名山堪载酒，驿使暂停车。
斜日长淮水，春风一县花。
平崖喧立马，深树点归鸦。
更坐莓苔上，残尊照落霞。
元旦掩室示诸子时年六十六
成鹫（清代）

行年未到六十六，慎勿笑人指爪曲。而今而后吾免夫，从此馀生易知足。

去岁新年忙鹿鹿，今岁新年快幽独。一间茅屋一个僧，一炷旃檀一寸烛。

一声清磬一卷经，一碟黄齑一椀粥。造物于我良厚哉，同住同来受清福。

自誇有褐不须裘，何须得陇更望蜀。当今大人不重贤，当今小人不信天。

当今学人不学律，当今禅人不会禅。时来移气复移体，自谓古佛堪齐肩。

门庭喧喧炙手热，盲龟跛鳖争垂涎。我欲为此自不难，面庞有血囊无钱。

汝曹脚跟未点地，二者居一随经权。若云未能免俗聊复尔，不忍尽弃其学而学焉。
题春绮遗像
陈衡恪（清代）

人亡有此忽惊喜， 兀兀对之呼不起。
嗟余只影系人间， 如何同生不同死？
同死焉能两相见， 一双白骨荒山里。
及我生时悬我睛， 朝朝伴我摩书史。
漆棺幽閟是何物？ 心藏形貌差堪拟。
去年欢笑已成尘， 今日梦魂生泪泚。
摸鱼儿 九月十五夜对月，送外之楚
钱湘（清代）

玉琴停、几回延伫。空明摇漾庭宇。姮娥不管人间别，自放一轮寒素。

从细数。曾几番、双清人月笼香雾。明朝何处。凭寄语婵娟，深宵暂对，莫便向西去。

前身悟。长记团圞桂树。清光岁岁如许。漫将离合同盈缺，再见可能如故。

君此去。算只有、茫茫江月随行路。楚山无数。料月似今宵，片帆孤影，添得几愁绪。
答番昜使君胡直院二首
刘克庄（宋代）

久别番君国，山川远间之。
惟应残梦里，壹似旧游时。
方草淮南诏，难酬渭北诗。
都忘今契阔，但记昔追随。
次长守长历两孙自汶寄读诗韵 其二
刘摰（宋代）

历也驹千里，新诗慰远思。霜秋鱼酒美，来趁寿觞时。
八节长欢（送孙守公素）
毛滂（宋代）

名满人间。记黄金殿，旧赐清闲。才高鹦鹉赋，风懔惠文冠。涛波何处试蛟鳄，到白头、犹守溪山。且做龚黄样度，留与人看。

桃溪柳曲阴圆。离唱断、旌旗却卷春还。襦衤夸寄余温，双石畔、唯闻吏胆长寒。诗翁去，谁细绕、屈曲阑干。从今后、南来幽梦，应随月度云端。
赠徐灵渊
叶适（宋代）

欧虞兼褚薛，事远迹为尘。
今日观来翰，如亲见古人。
尽归严号令，富有活精神。
碑板荒唐久，遄看走四邻。
王日起谋请乐轩先生主席其乡隐山堂喜以诗赠之 其一
林希逸（宋代）

场屋时文百态新，六经门户冷如冰。江湖有客奔驰倦，来问诗书向上层。
题韦隐居西斋
许浑（唐代）

斸药去还归，家人半掩扉。山风藤子落，溪雨豆花肥。

寺远僧来少，桥危客到稀。不闻砧杵动，应解制荷衣。
竹闲亭 观澜亭
林旦（宋代）

万古渊源会，凭栏誙一观。云涛谁可际，勺水自为难。

日月闲中永，乾坤物外宽。幽人休怅望，平地亦波澜。
浣溪沙·香溪舟行
过春山（清代）

沙际眠鸥点碧苔。沿流放艇水云隈。斜风细雨暗相催。

帆影乍回青嶂合，橹声微动白蘋开。捲帘岚翠拂衣来。
和子野 其一
仇远（元代）

少年挟英气，闻鸡慕刘祖。老来卧蜗牛，风雨懒出户。

酒空薪炭尽，景况讵堪睹。自叹衫袖短，岂曰不善舞。
次韵季共月夜见怀竹坡用子绍韵 其四
周紫芝（宋代）

此君那可一日无，桃花不复怨玄都。得公明月千斛珠，我羞鱼目真不如。
扬州三绝句
晁说之（宋代）

客散平山堂上後，孰如子骏在扬州。
解传鲍照旧辞赋，输尽芜城千古愁。
寄赠杨二山中丞以关内移抚山右
明镇康王（明代）

紫辰一旦玺书催，早发秦城棨戟开。
二华曾留标胜赋，三关更见折冲才。
荒沙落日闲戎垒，古木飞霜凛宪台。
壮士应看射雕处，不教胡马漠南来。
厓山吊古和寄同年西樵方阁老 其一
区越（明代）

中原掎角鹿难寻，回首虞渊日已沉。百战舟师还海外，几人忠已付碑阴。

庙遗赤舄思前古，松偃苍龙郁旧岑。行望不知形迹胜，悲风随处起哀吟。
颂古五十三首
释文礼（宋代）

不是风兮不是旙，将军骑马出潼关。
安南塞北都归了，时复挑灯把剑看。
咏怀·其十一
阮籍（魏晋）

湛湛长江水，上有枫树林。
皋兰被径路，青骊逝骎骎。
远望令人悲，春气感我心。
三楚多秀士，朝云进荒淫。
朱华振芬芳，高蔡相追寻。
一为黄雀哀，泪下谁能禁。
任城舟中得家报述怀 其二
李流芳（明代）

自笑逢时懒，兹行亦偶然。为贫无不可，患得敢争先。

沟壑吾生事，箪瓢可送年。寥寥故人意，三复赠行篇。
九日潘大临句寄友人
张泰（明代）

满城风雨近重阳，城上浮云压四荒。江色远连沧海白，菊花寒傍绿樽黄。

北边笳角将吹雪，南国山川未雨霜。为报故人休岸帻，黑头难学孟嘉狂。
七月七日晚步至齐云楼走笔赠吴邦直
释德洪（宋代）

锦江风晚吹征裘，幽人诗思遏不休。心知无处可告诉，掉臂直上齐云楼。

凭栏展目时一快，万山奔走趋帘钩。回头下视茫茫者，龟囚蚕缚令人愁。

楼中夫子神仙流，道容玉颊红光浮。少年读书浩江海，回春妙语生笔头。

致君终使尧舜上，大作一雨苏林邱。深山野僧拙笔语，作诗欲赠烦冥搜。

艰苦思索得个字，谨用持上君牢收。谢安昔与支遁游，及其贵也加绸缪。

高风气识正相侔，他年身退百无忧。复来把臂登此楼，轩渠一笑三千秋。
寄和水部马郎中题兴德驿时昭义已平
李商隐（唐代）

仙郎倦去心，郑驿暂登临。水色潇湘阔，沙程朔漠深。

鹢舟时往复，鸥鸟恣浮沈。更想逢归马，悠悠岳树阴。
忆秦娥 忆秦淮
王士祯（清代）

秦淮水。红楼一带波如绮。波如绮。琉璃窗下，水晶帘底。

梅花点额夫容髻。妆成照影春波里。春波里。一方明镜，朝朝孤倚。
喜晴
仇远（元代）

一帘迟日忽开晴，侧近园池得散行。
尽胜草堂穷处士，有花有酒作清明。
褒字诗已得十二章请各赋其一以足巨鳌
洪适（宋代）

纷纷吏道誇吹毛，未肯留心效此曹。象齿好辞降二妙，鲈鱼归思羡三高。

吟毫未秃一千兔，诗轴须联十五鳌。敢道严霜起中夏，益知趁韵有龙褒。
回文
杨云翼（金朝）

梧井落花秋寂寂，竹窗摇月夜沈沈。孤鸾舞处回肠断，远雁来时别恨深。
朝中措（赠赵牧仲歌姬）
李石（宋代）

绿杨庭院觉深沈。曾听一莺吟。今夜却成容易，双莲步步摇金。

歌声暂驻，颦眉又去，无计重寻。应恨玉郎殢酒，教人守到更深。
冒雨同竹坡遍探摄山诸胜 其二
张海珊（清代）

秋山写苍润，笔笔骨胜肉。出力露锋棱，而不病老秃。

双涧分飞露，怒与众石逐。东涧势尤峻，劲折如转毂。

盘辟磴道中，恰与西涧扑。探之源深深，屡上山屡复。

云白径微分，石青气自馥。此中大有人，经声出茅屋。
句
周式（宋代）

珠帘绣户迟迟日，柳絮梨花寂寂春。
追送奎上人还鄞
释文珦（宋代）

随缘游上国，兴尽即言行。
今日不辞我，他宵还梦兄。
出山云满橐，归路水兼程。
无奈汀洲畔，春风草又生。
送行甫
韩淲（宋代）

师门讲绝学，淡泊易荆榛。锱铢利害牵，不暇能亲仁。

君侯志意高，面无三斗尘。越从武夷来，邂逅京华春。

抵掌顾我谈，文彩天麒麟。归哉吴阊门，太湖漾无垠。

修名恐不立，何必问屈伸。
书天源河上友人壁
饶节（宋代）

春色撩人不奈渠，红尘无处可飞凫。悬知桃李付流水，来看垂杨十万株。
秋夜偶成
吉潮（清代）

开轩坐清夜，河汉影濛濛。凉气镫前雨，秋声叶上风。

观心参物我，守拙任穷通。何限乘除事，都消一醉中。
诗一首
文彦博（宋代）

楚泽荃蘅尽化蓬，自须高谢脱池笼。从知鸠鸟真无赖，犹使瑶台关有娀。
次韵院中四绝句 其二
沈与求（宋代）

一尊相属语黄昏，密雪飘零正满门。记得江桥回马处，冷香应断玉梅魂。
自赞
释可湘（宋代）

谓是绝岸，眼里著楔。
谓非绝岸，水中捞月。
描不成，见不彻，
分明头戴雪山雪。
首尾吟 其三十九
邵雍（宋代）

尧夫非是爱吟诗，诗是尧夫自在时。何处不行芳草地，谁家不望小车儿。

花枝好处安详折，酒盏满时撋就持。闲气虚名都忘了，尧夫非是爱吟诗。
病中承王侍御老师分惠药金赋此奉谢
李之世（明代）

五羊城中地一片。轻车沓沓游尘卷。柏府门前对巷居，镇掩双扉人不见。

十日九日雨迷离。乞火不来朝烟迟。或过禅堂趁净饭，有时淅米寄邻炊。

坊头酒价亦不贵。病眼年来没兴味。箧中剩有鹔鹴裘，不兑酒钱兑药费。

茆檐向日曝芝苓。手掬清泉注瓦瓶。按图且学轩辕势，无事但看神农经。

残方屡试效难取。走向街头寻药谱。可奈囊空无一钱，措大文章贱于土。

低头不肯向时人。绣衣使者惠金频。谁云霜威凛如许，吹入寒崖便是春。
渔家傲 其四 青墩月令，和欧阳公鼓子词
董元恺（清代）

二月风和春满院。游丝雨歇朝寒浅。细草平铺芳径软。

湘帘卷。新巢絮语双双燕。

红杏倚墙开欲遍。落梅委地香千片。蝴蝶纷飞鶗鴃啭。

清樽劝。日斜绣阁停针线。
和燕射
宋光宗（宋代）

秋深欲晓敛轻烟，翠木森围万里川。
闾阖启关传法驾，玉津按武会英贤。
皇皇圣父明如日，挺插良臣直似弦。
韬武欢呼称万寿，未饶天保报恩篇。
秋山
卫宗武（宋代）

秋山抱奇姿，不肯事妩媚。
犹夫尘外士，飘然有仙气。
霜风肃宇宙，林壤去菑翳。
皮毛剥落尽，玉骨乃挺异。
独存岁寒枝，虬髯倚天翠。
我来一事无，兀兀惟坐对。
挟策咏圣涯，援琴奏流水。
方寸如太虚，物类无点缀。
但欠渊明菊，得酒莫与醉。
赖有坡仙竹，无肉可忘味。
老怀藉陶写，俗好非所嗜。
平生爱山癖，每见如久契。
勿云丘垤如，泰华所眇视。
吾心与境融，小大无异致。
行行陟其巅，天地特一指。
忽动九辨悲，清愁飞海外。
南园南晚步思亡弟
邵雍（宋代）

南园之南草如茵，迎风晚步清无尘。
不得与尔同欢欣，又疑天上有飞云。
一片世间来作人，飘来飘去殊无因。
禾上山庄
魏际瑞（明代）

松萝水竹石经门，山纪人居别一村。木道参差骑涧过，水舂清劲隔林闻。

尧无帝力余耕凿，秦有逃民自子孙。戈甲纷纷满天地，我来应愧德璋文。
山居杂诗九十首
曹勋（宋代）

尘境得闲适，尘事从如麻。
且发蟹眼汤，一试鹰爪芽。
萧萧衲帔冷，泠泠心境嘉。
坐久若为侣，清月上梅花。
对菊忆杜句云每恨陶彭泽无钱对菊花因用钱字
卢龙云（明代）

菊花何太妍，摇落暮秋天。幽意真相惬，孤芳剧可怜。

对吟堪竟日，服食更延年。但喜东篱满，何须复问钱。
九日过介之推庙
李复（宋代）

荒祠久零落，秋日故山阿。
椒菊持新奠，龙蛇忆旧歌。
论功嗟晋粟，流怨动汾波。
千岁遗灵在，乡民禁火多。
题画
贡性之（元代）

风来水面绿生波，云净山头翠拥螺。白鸟惊飞背人去，一声何处采菱歌。
劝农同幕皆预即事四绝
陈杰（宋代）

乌帽持觞鬓似银，近前不怕相公嗔。
未知此日殷勤意，曾到深村作苦人。
题铁仙人琴书安
李孝光（元代）

乐窝举世之乐，无如鼓琴。琴可以禁人之邪心，易人之哇淫。

举世之乐，莫如读书。书可以绝小人之狭邪，履君子之坦涂。

世人为乐千种有，不如我乐长可保。彼有嗜酒乐饮，逢毒若酖。

艳妻欢娱，自令身枯。溺货殖，为盗贼积。崇势凌人，鬼神龂嗔。

早官骄子，疾为祸首。或世所乐，自诡神仙。累万人学，无一长年。

有乐放恣，毁除须发。捐弃父母，终竟不觉。有察于狱，谓彼不憯。

性习浸移，久而泰甚。凡此众乐，岂不可怀。不如我乐，无患与灾。

铁仙左琴右书传，终日危坐笑以咍。忽见吾诗仰天歌，铁仙岂不大乐哉。
秋日即事五首
陈普（宋代）

玉露金茎晓发寒，秋风仍作去年看。
蛩声疏雨长为客，雁影残蝉独倚栏。
钱砚窗棂云影淡，丹枫溪曲水痕乾。
西风曾与黄花约，拟掇繁英贳酒餐。
湘川怀古
清江（唐代）

潇湘连汨罗，复对九嶷河。
浪势屈原冢，竹声渔父歌。
地荒征骑少，天暖浴禽多。
脉脉东流水，古今同奈何。
大享肆赦府帅赋诗次其韵
吕陶（宋代）

运际重熙讲克禋，祖宗严配答慈仁。典章备物该三代，殿宝殊名应五辰。

早岁侍祠曾受嘏，外方留镇屡颁春。皇恩更远皆宣布，自此祥风起八垠。
步月中庭
王寂（南北朝）

晚来泼火雨犹寒，捲尽纤云转玉盘。想见梨花深院落，秋千影里数归鞍。
羌村图
释居简（宋代）

河朔尘昏孰解纷，零丁独走不忘君。麻鞋见了重瞳子，还忆江东日暮云。
长干行
王世贞（明代）

上客酒莫倾，请听长干行。长干十二高楼，夭矫若飞虹。

回飙却檐楣，赤日眩雕甍。楼中何所有，娇女字倾城。

五尺明珊瑚，睹者无不惊。姊妹不得骄，父母不敢高声。

流盼灼朝霞，缓齿兰芳生。头上金雀钗，一一衔珠珰。

腰间琼瑶佩，行步中宫商。鸳鸯生不识，绣出便成双。

十五嫁小吏，小吏焦仲卿。三朝上府牍，四夕践府更，府公拮据不得宁。

十五休浣期，中厨刺刺宰猪羊。不见小吏还，乃过邯郸倡。

邯郸倡，善为蛊，不可方。长干女，守空房。峨峨凤凰桥，焉见飞且鸣。

淼淼天河水，指影竟无形。女身既已非，为妇空得名。

恒恐容华变，薄命委秋霜。温衾不甘暖，涕泪沾衣裳。
拨棹子·烟姿媚
佚名（宋代）

烟姿媚，冰容薄。芳蕖嫩、隐映新萍池阁。撷英人去後，清香微绽，透真珠帘幕。似无语含情垂彩佩，戏芳阴，渐许纤鲜相托。西风直须爱惜，看看浓艳，伴秋光零落。
翰林院望终南山
吴筠（唐代）

窃慕隐沦道，所欢岩穴居。谁言忝休命，遂入承明庐。

物情不可易，幽中未尝摅。幸见终南山，岧峣凌太虚。

青霭长不灭，白云闲卷舒。悠然相探讨，延望空踌蹰。

迹系心无极，神超兴有馀。何当解维絷，永托逍遥墟。
柳
施宜生（金朝）

魏王堤暗雨垂垂，还似春残欲别时。
传语西风且停待，黛残黄浅不禁吹。
和杨学古先生东阁趺坐韵四首 其四
李东阳（明代）

目极邯郸步里途，独惭无力继前趺。瞻依地近公长许，汲引心劳我尚孤。

望道若洋徒自叹，学文如虎未成模。百年几见非虚语，幸是陈郎早识苏。
玉楼春
欧阳修（宋代）

江南三月春光老。月落禽啼天未晓。露和啼血染花红，恨过千家烟树杪。

云垂玉枕屏山小。梦欲成时惊觉了。人心应不似伊心，若解思归归合早。
题寿阳楼二首
张耒（宋代）

长淮不断水悠悠，楼下行人淮上楼。
谁谓满前风景好，古今供作别离愁。
用元微之寄乐天韵奉怀元晦
龚璛（元代）

十宵九梦遣分身，世事翻腾可具陈。天意何时能悔祸，吾徒到处不如人。

雨声历历侵残夜，风物凄凄入小春。缩地无方臂不羽，倚楼东望独伤神。
星岩二十景 其九 树德松涛
梁景先（明代）

万壑松风涌翠涛，千岩飞雪度江皋。游人载酒春如海，何处吹笙醉碧桃。
颂古三十三首 其一
释师观（宋代）

月上女曾与么去，我今亦依如是住。明明今古不曾藏，一点灵光常独露。
青龙寺赠云颢法师
曹松（唐代）

紫檀衣且香，春殿日尤长。此地开新讲，何山锁旧房。

僧名喧北阙，师印续南方。莫惜青莲喻，秦人听未忘。
锁宿馀半月得閒读书喜而有赋 其四
程公许（宋代）

晴檐荫虚白，夜灯耿阒寥。自怜声吾伊，亦复如闻韶。
赠笔生
熊鉌（元代）

东坡咏鼠须，山谷歌猩猩。微物岂足道，斯文颇关情。

片言斧钺凛，一字华衮荣。化工运方寸，亦自芒端生。

寄语管城子，所托甚非轻。
生辰谢邵广文惠仁者寿赋
张栻（宋代）

左弧念当辰，藐此卧岁晚。重云不予荫，敢望滋九畹。

南邻有良朋，敏质快瓴建。进道方骎骎，吐辞看衮衮。

妙语极吹嘘，至理属关键。嗟予澹泊好，学植自穮蓘。

岂能益涓埃，感子意缱绻。昭然隐微中，当念仁岂远。

起知妙乾体，实理践坤简。大易乃在我，亘古当一本。

期君得真传，永以息邪遁。
挽焦适道寺丞二首
曾几（宋代）

气质推浑厚，言谈见切磋。
过从方里巷，挽送忽山阿。
吉士今如此，高穹定若何。
交游虽不乏，耆旧已无多。
观书有感 其五
顾清（明代）

钱谷簿书归俗吏，天人性命合时贤。世间尚有宫商在，敢道期亡便绝弦。
和范倅十首
曹勋（宋代）

腊雪已知收岁事，快晴喜复上朝晖。
清樽要及东城醉，趁取风光未苦飞。
出郊用劭农韵三首
吴潜（宋代）

连樯载米去输官，只得将为乐土看。
饷互豚蹄秋愿了，饱均鸡犬午舂残。
门前扫刮犁锄净，屋上铺添稾秸乾。
识字田夫充长吏，了知图易在思难。
赋湖中渔翁
蜀僧（宋代）

篮里无鱼欠酒钱，酒家门外系渔船。
几回欲脱蓑衣当，又恐明朝是雨天。
六月十三日病起走笔寄仇池
苏辙（宋代）

入伏节气变，翛然如九秋。
墙上有短树，庭下风飕飕。
风来吹我衣，虻蚋各已收。
移床就堂下，仰见月成钩。
但与支体快，不作腑脏谋。
半夜起寒热，展转脱水鰌。药剂失先後，欲速反见留，
不免召杨子，把臂揣厥由。
笑我冷治冷，徒尔苦舌喉。
授我桂与姜，乃始与病投。
逾旬不出户，映牖披重裘。
遥闻南山下，不与他土侔。
山寒雪不解，清气昼夜浮。
余冷入市城，烦热遭濯漱。
况乃郡斋静，满地贮清流。
露湿荷叶净，月上松柏幽。
墙头白杨树，秋声无时休。
夜蜩感寒气，上树鸣啾啾。
野鹤弄池水，落拍翅羽修。
此处虽可爱，慎勿恣意游。
凡人爱凉冷，凉冷乃热雠。
试扫北窗下，静卧却所忧。
屏扇去冰雪，虚室风自油。
岁热强自厚，良药彼有不。
入湖南界 其七
邹浩（宋代）

淡描深拂百千般，终日抬头不厌观。造物始初谁与样，定应曾得古图看。
赠雪宝
陈允平（宋代）

一从说法雨华台，棕叶蕉花几度开。
春尽瀑泉犹溅雪，地幽篁度亦生苔。
临溪洗钵青猿过，背石持经白鸟来。
笑指庭前双柏树，住庵时节手亲栽。
乙酉岁自蜀随计趁试不及
李洞（唐代）

客卧涪江蘸月厅，知音唤起进趋生。寒梅折后方离蜀，

腊月圆前未到京。风卷坏亭羸仆病，雪糊危栈蹇驴行。

文昌一试应关分，岂校褒斜两日程。
偶书
吴保初（清代）

从来赤舌可烧城，谁与排愁仗酒兵。一觉十年还自笑，只将重谤博微名。
登楼绝句和者甚多又从而用韵择其可录者录之
戴复古（宋代）

劳生百计不如闲，合把人间比梦间。
天与老夫供享用，一楼风月两屏山。
挽李提刑久善
史尧弼（宋代）

梦寐平生杖屦从，惯看高论吐长虹。
滕王阁畔樽罍共，房琯湖中啸咏同。
忍乡西州悲谢傅，空期斗酒酹桥公。
缄诗髣髴招英爽，泪湿西风未有穷。
次韵王幼安哭韩君表
苏过（宋代）

公子虽轩冕，山林契夙心。坐禅新活计，脱屣旧冠簪。

共笑谋生拙，知非涉世深。颂诗留纩息，妙意可销沈。
秋晚出郭閒游
密璹（金朝）

尘中俗事海漫漫，暂出城闉借眼宽。沙麓去边群牧小，野云平处一雕盘。

残荷露水秋光晚，衰柳摇风古渡寒。此幅大年横景画，鲁冈图上似曾看。
赠陈握卿己巳年1809董脩寂凝坛吕祖庙
林启泰（清代）

聿新轮奂耀神光，布地金沙普化长。
独秉丹诚为首唱，从今过庙重纯阳。
过秦楼·绀玉波宽
周密（宋代）

绀玉波宽，碧云亭小，苒苒水枫香细。鱼牵翠带，燕掠红衣，雨急万荷喧睡。临槛自采瑶房，铅粉沾襟，雪丝萦指。喜嘶蝉树远，盟鸥乡近，镜奁光里。帘户悄、竹色侵棋，槐影移漏，昼永簟花铺水。清眠乍足，晚浴初慵，瘦约楚裙尺二。曲砌虚庭夜深，月透龟纱，凉生蝉翅。看银潢泻露，金井啼鸦渐起。
寄王祥季昆
翟龛（宋代）

右军孙子总奇才，一别俄惊秋又来。
冠佩正宜朝凤阙，钓竿未许老鳌台。
云昏野寺疏钟断，潮落寒汀野鹤回。
咫尺相思不相见，渴心吟望欲生灰。
天宫寺
洪朋（宋代）

昨日头岑卧，何曾越门限。徐侯遣行李，邀我伊蒲馔。

天宫布金地，长者何代建。柴门实咫尺，佛事亦俨焕。

道人呈家风，秋蔬更香饭。玉麈对胡床，凉飙飒河汉。

晚来上方上，千里人纵观。平生蓬蒿底，所适鱼鸟愿。

佳人赠我诗，烂若锦绣段。圣哲期暮年，抚事一长叹。
桃花
崔鶠（宋代）

残月迷春晓，桃花怯夜寒。
何人示妆洗，先傍玉阑干。
秋夜坐月水轩同龚散木刘绳之赋
袁宏道（明代）

一线露云棱，微光漾青树。空翳与庭昏，总被风吹去。

虚栏当水心，是月流连处。频夜厌清光，衣衫浣花露。

世间浓冶物，到眼即成故。无地不追随，只似如今遇。

空阶攲瘦石，寒影清而怒。试问月中妃，鸡皮凡几度。

抛却射乌儿，亿载牧寒兔。
清平乐·瓜洲渡口
李好古（宋代）

瓜州渡口。恰恰城如斗。乱絮飞钱迎马首。也学玉关榆柳。
面钱直控金山。极知形胜东南。更愿诸公著意，休教忘了中原。
蒜岭
刘克庄（宋代）

到此思家切，寒衣半泪痕。
烧馀山顶秃，潮至海波浑。
仆怕昏无店，人言近有村。
吾生输野老，笑语掩柴门。
赠隐者
欧阳修（宋代）

五岳嵩当天地中，闻伊仍在最高峰。
山藏六月阴崖雪，潭养千高蜕骨龙。
物外自应多至乐，人间何事忽相逢。
饮罢飘然不辞决，孤云飞去杳无踪。
过曾季永
赵蕃（宋代）

饭余颇欲步寻茶，行到溪头小饮家。
密竹自悭今岁笋，酴醾犹有后番花。
耽诗吧我寒仍瘦，养气知君老更华。
夏木扶疏更应好，要分犊草伴鸥沙。
九月十二日，赵次侯见招，及钱仲谦
何栻（清代）

一峰迎我来，一峰招我去。白云扶我行，屐齿留不住。

初游破山寺，心證唐贤句。通幽开曲径，花木纷遮护。

迤逦入三峰，深秀渐披露。既作山中游，欲尽山中趣。

万绿莽如海，中有蛛丝路。竹泉清可濯，苔石滑难步。

直立千岁藤，横卧六朝树。松杉间枫楠，坚老不受蠹。

大才多沈沦，长身极骄倨。树争滕薛长，花挟邢尹妒。

芙蓉媚新客，嫣红烂无数。小憩息腰脚，愧我济胜具。

豪哉赵公子，人得江山助。为山作主人，约客忘世故。

肉食厌腥膻，行厨荐蔬茹。相当好天日，无风复无雾。

登楼纵遐瞩，指点互告语。巫相及齐女，约略有遗墓。

山川不能言，何暇事考据？屯兵矗石垒，传是张王戌。

僭窃安足道，无使吾耳污。灵境无尽藏，一一要目遇。

失奇防后悔，买勇竞前赴。同行六七人，筋骨各坚固。

赴山如赴敌，一往气犹怒。崭石辟剑门，万劫僵不仆。

闯如奇鬼阚，缈若飞仙驻。踞虎欲跳荡，蟠虬俨回互。

玲珑片片碎，臃肿涂涂附。将斧凿劖岩，盘古手自厝。

徘徊倚剑立，兹山最奇处。相去无百里，此来方一顾。

落日赭湖水，惜哉天易暮。篮舆颇轻健，截竹仿筚簬。

舆人量肥瘠，只愁坐者错。山行更水行，扁舟问归渡。

今宵当痛饮，馀兴尽倾吐。入门酒正沸，班席镫已炷。

主客谈杭州，湖山起人慕。行将道浙江，蜡屐吾其庶。

名山无大小，曲折名乃著。扪萝从此始，啖蔗安能遽。

正如学佛人，由渐而入悟。吾身犹病梨，况抱烟霞痼。

异日挂冠回，邻山足园圃。无嫌俗更俗，将卜寓公寓。

佳处留茅庵，山灵不吾拒。
前日从赵漕饮因得遍观所藏书帖之富既戏成三
张栻（宋代）

今古驱驰翰墨场，何人下笔到颜杨。
君侯知我有书癖，乞与西台字几行。
贺曹秘监
释居简（宋代）

陇蜀归来宠更隆，旧盟鸥鹭望鹓鸿。一时父子俱佳士，异代师生各少蓬。

芸不用防新蠹损，腹须频晒晓曈眬。道山自是楼居样，还与岷峨一笑同。
留题敷水李先生隐居
魏野（宋代）

棠树阴中来得得，莲花峰下去迟迟。
好将门外岩磨取，为刻西巡御赐诗。
杂题
陆游（宋代）

钓鱼吹笛本闲身，正坐微官白发新。
著屐此生犹几緉，可令复踏九衢尘？
满江红·风约湖船
吴泳（宋代）

风约湖船，微摆撼、水光山色。纵夹岸、秋芳冷淡，亦随风拆。荷芰尚堪骚客制，兰苕犹许诗人摘。最关情、疏雨画桥西，宜探索。蓬岛上，神仙宅。苍玉佩，青城客。把从前文字，委诸河伯。涵浸胸中今古藏。编排掌上乾坤策。却仍携、新草阜陵书，归山泽。
钱塘江湖
释文珦（宋代）

初闻万马声，渐觉似长城。
远自三山起，高连两岸平。
凌风添怒势，映日作虚明。
若是吴胥魄，如何渡越兵。
颂古四十四首
释法泰（宋代）

窣堵波成赏匠人，工钱一二与三文。
可怜眼里无筋者，当面定将数目分。
北京八咏 其三 琼岛春云
王绂（明代）

蓬岛楼台金碧晖，春云郁郁更霏霏。曾为甘雨从龙去，又向朝霏逐凤飞。

玉几炉烟同缥缈，彤垣花雾共依违。从来此地多佳气，五色文成绕禁闱。
寄仗锡平老借用其听琴诗韵
陆游（宋代）

放翁久矣无此客，闯户儿童皆动色。
寒泉不食人喝死，素绠银瓶我心恻。
千金易得一士难，晚途淹泊眼愈寒。
岂知一旦乃见子，杰语豪笔无僧酸。
门前清溪天作底，细细风吹縠纹起。
倚栏一笑谁得知，爱子数诗如此水。
江湖安得常相从，浩歌相踏卧短篷。
功名渠自有人了，留我镜中双颊红。
东西二眺
释文珦（宋代）

千古江山归雅量，犹今二眺有遗踪。
要知当日经纶志，问取丹崖几树松。
礼尼总持塔
释居简（宋代）

诵莲华品谤斯经，业识芬陀舌上生。旧日阿閦如再见，定应无此恶名声。
读史杂咏十首 其三
王士元（宋代）

当涂既衰典午起，贼臣劝进纷如蚁。就中曾有琅琊王，天寒叩如如跃鲤。

当时不肯拜晋王，今日公然屈膝矣。荃蕙为茅鸾为鸮，谁道忠臣必孝子。

吁嗟乎，陈情令伯亦如此。
无梦令·志在环墙养拙
马钰（金朝）

志在环墙养拙。是是非非不说。终日似憨痴，逗引个中欢悦。欢悦。欢悦。便是山侗活业。
哭刘元素 其三
周紫芝（宋代）

中郎已老元无子，灵运为僧只在家。斗酒只鸡吾欲哭，不知谁为作侯芭。
酬权器
皇甫冉（唐代）

南望江南满山雪，此情惆怅将谁说。徒随群吏不曾闲，

顾与诸生为久别。闻君静坐转耽书，种树葺茅还旧居。

终日白云应自足，明年芳草又何如。人生有怀若不展，

出入公门犹未免。回舟朝夕待春风，先报华阳洞深浅。
南山下行
戴表元（宋代）

南山高，北山高，
行人山下闻叫号。旁山死者何姓氏，
累累骸骨号林皋。鸟喧犬噪沙草白，
酸风十里吹腥臊。中有一人称甲族，
蔽膝尚著长孺袍。不知婴触为何罪，
但惜贵残同所遭。妻求抱尸诸子哭，
魂气灭没埋蓬蒿。人言杀身由货宝，
山村岂得皆权豪。一言不酬兵在颈，
性命转眼轻鸿毛。龙争虎斗尚未决，
六合一阱何所逃。振衣坐石望太白，
寒林夜籁声溞溞。
和陆伯微韵
袁甫（宋代）

皇都喜见天宇晴，好风拂掠条不鸣。
幽人领袖二三子，适意涌金门外行。
云岫重重仍翼翼，举头不愧林间翮。
赏心乐事浩无涯，独念黎元生理窄。
胸中宿昔富兵机，气压贲育走且疲。
卯年会见佛狸死，天数一定端可推。
九重求士忘食息，三聘躬耕在昕夕。
愿君努力应时须，宇宙垂名长的皪。
偈颂八十五首
释妙伦（宋代）

水泻岩前，蛩吟砌下。
问著衲僧，有口如哑。
百二十日，弄真像假。
今朝突出拂子头，净倮倮，
赤洒洒没可把。
次韵顺适遣寄
胡仲弓（宋代）

拟折芳馨遗所思，要将心事共谋惟。
暮云遮断松江路，得读夫君别后诗。
宫词
王仲修（宋代）

迩英新殿在西厢，圣代隆儒过汉唐。
讲罢赐茶班退后，槐盘龙景下修廊。
梅花百咏 其八十八 谩兴
李江（明代）

批风抹月满墙阶，风满虚窗月满怀。花映席帘人共坐，酒催诗句不安排。

剥胎换骨天工巧，仰面回头雪色揩。偏觉一番清且切，半江寒水洗心斋。
过长峰迳遇雨，遣闷十绝句
杨万里（宋代）

说著长峰十日愁，夜来发处四更头。
莫令炬火风吹黑，未说红纱绛蜡休。
落叶和查夏重 其四
陈吁（清代）

灼灼春树花，离离秋根叶。萧萧林间风，谡谡枝头荚。

纷纷委坑堑，累累堕垣堞。红如园坠英，白拟丛穿蝶。

岂不故枝恋，霜重尖风猎。花时还扶持，相赏期阔蹑。
题邹恒吾沧洲渔隐
邓雅（元代）

结屋住沧洲，开轩瞰碧流。鸟啼烟树晚，风起荻花秋。

秫酒还堪醉，鲈鱼亦易求。陶然忘世虑，天地一虚舟。
春霁
黄裳（宋代）

动润毕化事，清旸却阴翳。披云出寸碧，银色烂盈地。

芳径导众乐，顽冻展群翠。雨霁春且老，良时固难计。

好景归新诗，清樽接佳士。韶光宜夕阳，醉笑莫轻起。
赠张俞秀才游金华山
郑炎（宋代）

凌晨别我将何适，鹤态飘然振霜翮。
指点金华欲去游，骑驴直造烟霞宅。
一片岚光凝不飞，数里松阴翠如滴。
背腊山寒雪未消，迎春地暖花争拆。
水潺潺兮风索索，帘卷虚堂正岑寂。
高歌应有鬼神听，状物潜驱鸿化力。
繄我浮生系郡符，安得乘闲访灵迹。
吟成一首送君诗，倩僧勒上岩边石。
由张公后洞出前洞一首
王世贞（明代）

冥搜出天巧，遐尚穷真域。猿饮迫相辅，鸟伸骇所获。

金膏时自闪，琼乳静还滴。窥天一线杳，察坠千鳞坼。

云烹丹灶温，芝耕石田瘠。信足如已穷，俯身忽中辟。

浴日万象开，琉璃成五色。芙蕖冠瑶柱，玫块填萝席。

缔搆疑化城，阴森恐蛟宅。张公何为者，自言得灵液。

千载垂空名，其人郁为腊。摄衣云霞颠，矫首三叹息。
湖上
仇远（元代）

岚雾濛濛晓未收，青红窗户失飞楼。雨添芳草侵官道，水涨浮萍入御舟。

苏小只传身后曲，江淹曾赋别时愁。杏花风急清明近，已觉新寒似麦秋。
四月初四日闻绩溪凡十五都贼焚欲尽傍出焚歙县之南乡遂焚至昌化
方回（元代）

昔日初闻寇，诸人早出师。焚烧宁太广，收剿已无遗。

斧钺何曾钝，雷霆岂肯迟。迁延非决策，那得更狐疑。
哭赵州和尚二首
王镕（五代）

师离dt水动王侯，心印光潜麈尾收。碧落雾霾松岭月，

沧溟浪覆济人舟。一灯乍灭波旬喜，双眼重昏道侣愁。

纵是了然云外客，每瞻瓶几泪还流。

佛日西倾祖印隳，珠沈丹沼月沈辉。影敷丈室炉烟惨，

风起禅堂松韵微。只履乍来留化迹，五天何处又逢归。

解空弟子绝悲喜，犹自潸然对雪帏。
重过瓜洲却寄雨窗中丞
李翮（清代）

金焦似惜别，被萝水中立。挂帆山影移，瓜洲泊兰鹢。

南望通虎山，北去是凫绎。循陔同素心，往事动人忆。

爱日各舒畅，联舫度潮汐。甘脆互相献，承笑分余沥。

春旗杨柳风，满路皆欢色。此乐倏如梦，今生不再得。

九载重握手，病鹤归飞急。江路此经过，抚景心恻恻。

夜来水声咽，重为余叹息。
客暑因书昔日山居之乐
黄裳（宋代）

忆昔幽居最道情，水边林下寄劳生。静眠片石无閒梦，深入寒云有笑声。

壮了一心尘事满，别来三岁客身轻。功成便遂归欤兴，待与青山歃一盟。
夏日登望海亭
王圭（唐代）

藻栋临流启，凉飙荡暑回。清如游玉宇，快若在兰台。

海叶吟中下，番航望次来。披襟殊未已，云外月弦开。
自咏二首
蔡沆（宋代）

一病观书歇，终朝药饵亲。
焚香葆静性，咬菜适清神。
落燕巢低屋，饥乌噪近人。
觅仙难换骨，贫瘦得吾真。
古北口守岁二首 其二
刘敞（宋代）

山尽寒随尽，春归客亦归。一杯分岁酒，送腊强依依。
同徐松之登山上人草阁
杜岕（清代）

雨余山黛豁，携手问郊原。茗色青于树，花光红过村。

爱僧能种菜，礼佛恰窥园。默坐忘酬对，都妇画旨论。
古柏诗
勇朱芾（清代）

郁郁南山柏，结根宗袥旁。三槐同表瑞，五桂并流芳。

得地心缜密，参天气激昂。千秋怀季子，让德被吾乡。
玉赞
庾肃之（魏晋）

圆璧月镜，璆琳星罗。结秀蓝田，辉真荆和。元圭特达，瑜不掩瑕。

质鲜气润，流映滂沱。
题经略台
张琮（宋代）

维攀白玉龙，曾上黄金台。指挥十二州，意气何快哉。

江上只如旧，四面画图开。慨怀出奇略，何地不生才。
昼寐
沈遘（宋代）

衙退冠佩捐，吏休簿书却。山城宾客稀，永日卧高阁。
荷叶杯•曲廊
彭孙遹（清代）

今夜霜风凄紧。阵阵。行到曲廊边。暗中扶遍小栏干。

寒么寒。寒么寒。
踏莎行·祖席离歌
晏殊（宋代）

祖席离歌，长亭别宴。香尘已隔犹回面。居人匹马映林嘶，行人去棹依波转。
画阁魂消，高楼目断。斜阳只送平波远。无穷无尽是离愁，天涯地角寻思遍。
过樊城用刘清叔韵
李曾伯（宋代）

古垒连边色，烟芜带夕阳。
千年周翰祀，一瓣楚人香。
楼堞新宏壮，丘墟几废荒。
客怀明哲戒，飞梦绕吴乡。
点绛唇 其一 晚出山榭，春初植兰榭侧，近复生紫芝十二本
叶梦得（宋代）

高柳萧萧，睡馀已觉西风劲。小窗人静。淅沥生秋听。

底事多情，欲与流年竞。残云瞑。坠巾慵整。独立芝兰径。
答客诗
鲍照（南北朝）

幽居属有念。
含意未连词。
会客从外来。
问君何所思。
澄神自惆怅。
嘿虑久回疑。
谓宾少安席。
方为子陈之。
我以筚门士。
负学谢前基。
爱赏好徧越。
放纵少矜持。
专求遂性乐。
不计缉名期。
欢至独斟酒。
忧来辄赋诗。
声交稍希歇。
此意更坚滋。
浮生急驰电。
物道险弦丝。
深忧寡情谬。
进伏两暌时。
愿赐卜身要。
得免后贤嗤。
长兴周承事相访 其一
释净端（宋代）

吴山长碧水长流，水转山湾路更幽。多谢庞公远相访，旋烧松火荐茶瓯。
六盘山
王以敏（清代）

积雪瞻太华，油云揽东岱。今过六盘山，益信天狡狯。

高高陇坂云，横分雍梁界。一支走北地，群山互鳌戴。

梯空安可穷，毋乃厚坤隘。七月阴崖寒，风雨白日晦。

千盘作螺旋，百转出鸟背。登高望西极，川原尽破碎。

一身裹云气，焉能辨泾汭。元昊昔盗兵，藏鸽逞机械。

宋师实不竞，赤手搏蜂虿。惜哉一韩名，何救好水败。

元老圣朝出，军威震无外。一清关陇尘，再荡祁连秽。

兹山屡驻节，烟岚壮旌旆。事往哲人萎，攀柳尚遗爱。

凄其陇头水，邈矣风云会。驱马拜萧寺，松风漱寒籁。

元宫亦成尘，惟有名山在。
春晚二首
叶茵（宋代）

闭户蚕新浴，开帘燕早归。
何曾春欲去，自是物华非。
养疴杂诗 其十三
黄遵宪（清代）

颓墙残月竹冥冥，闪闪微灯三两星。绛帕白衣偏袒舞，时闻巷犬吠流萤。
永州城南一士夫家可爱
李曾伯（宋代）

二水城南路，谁人处士家。
不为轩冕累，尽洗市廛华。
庭立竹千个，墙留梅数花。
吾庐归未得，对此重咨嗟。
领客南园和余处恭尚书清凉寺劝农二首
杨万里（宋代）

南园多日不曾来，领客闲行始此回。
独树小梅开一朵，被他栏住劝三杯。
秋江夜泊寄刘钧正字
李中（五代）

闲忆诗人思倍劳，维舟清夜泥风骚。鱼龙不动澄江远，

云雾皆收皎月高。潮满钓舟迷浦屿，霜繁野树叫猿猱。

此时吟苦君知否，双鬓从他有二毛。
春晓
陆龟蒙（唐代）

春庭晓景别，清露花逦迤。
黄蜂一过慵，夜夜栖香蕊。
再题
赵蕃（宋代）

旧岁只五日，晚梅能机枝。
婆娑一尊酒，陶冶数篇诗。
窗静游蜂寂，檐深立雀窥。
书斋寂寞里，藉尔对支颐。
木香花
张舜民（宋代）

庭前一架已离披，莫折长枝折短枝。
要待明年春尽后，临风三嗅寄相思。
和魏竹溪秋后病起诗韵
林景清（明代）

华屋沈沈覆绿阴，柴门静掩碧苔深。閒情卧听南山雨，清梦惊回午夜砧。

酒熟可招邻叟醉，功成不愧古人心。传家留得兰亭墨，閒向窗前教子临。
宫词效王建五首
张耒（宋代）

莲烛千枝夜宴迟，君王索笔写新诗。
宫人和得争先进，偏爱宋家兄弟词。
南阳春日十首
陈舜俞（宋代）

惓怀春晚脱征骖，官况喧卑昔未谙。
敲扑岂甘忘素业，琴樽犹可助清谈。
窗灯耿耿书开卷，衙鼓冬冬吏放参。
唯有登楼心不惬，乱云堆雾锁东南。
永遇乐·探梅次时斋韵
吴文英（宋代）

阁雪云低，卷沙风急，惊雁失序。户掩寒宵，屏闲冷梦，灯飐唇似户。堪怜窗景，都闲刺绣，但续旧愁一缕。邻歌散，罗襟印粉，袖湿茜桃红露。
西湖旧日，留连清夜，爱酒几将花误。遗袜尘销，题裙墨黯，天远吹笙路。吴台直下，缃梅无限，未放野桥香度。重谋醉，揉香弄影，水清浅处。
荆江渔父竹枝词九首和夔师□侍郎韵为荆师范
项安世（宋代）

六歌渔父寿诗声，一声声带竹枝情。
大枝千岁不改色，小枝孙子满林生。
汪惟一得古印摩之易其文曰五湖长见赠
王世贞（明代）

籀迹秦章手自摩，刻刓翻拟赠潜夫。毋论此掾同三语，且爱新衔长五湖。

到处酒旗成卤簿，见来渔父是官徒。如闻尚有风波事，一榻禅房署苾刍。
寂音自赞四首 其二
释德洪（宋代）

三玄纲宗，壁立崔嵬。攀缘路绝，热恼心灰。如化鲲鹏，不借风雷。

盖自化耳，宁有法哉。汾阳此秘，寂音揭开。手提大千，毫端往来。
红叶 其六
释居简（宋代）

树下收帆系断航，树头新染夜来霜。小春未凛犹相贷，款曲辞柯不要忙。
会昌元年春五绝句 赠举之仆射
白居易（唐代）

鸡毬饧粥屡开筵，谈笑讴吟间管弦。一月三回寒食会，春光应不负今年。
代书寄俞玉汝
赵蕃（宋代）

送弟秦淮远，怀人楚驿长。
素书慵写得，白发漫相望。
再见知何日，孤怀只自伤。
春风桃李径，流泪不成行。
新雁过妆楼 其二 中秋后一夕，李方庵月庭延客，命小妓过新水令，坐间赋词
吴文英（宋代）

阆苑高寒。金枢动、冰宫桂树年年。剪秋一半，难破万户连环。

织锦相思楼影下，钿钗暗约小帘间。共无眠。素娥惯得，西坠阑干。

谁知壶中自乐，正醉围夜玉，浅斗婵娟。雁风自劲，云气不上凉天。

红牙润沾素手，听一曲清歌双雾鬟。徐郎老，恨断肠声在，离镜孤鸾。
许紫冲求真容赞 其二
白玉蟾（宋代）

卢山之下，绣谷之中。一江夜月，万壑松风。此意谁能委，岳阳城外松。
祀潮州三山神题壁 其一
陈元光（唐代）

孤随不尊士，幽谷多豪英。三山亦隐者，韬晦忘其名。

胜迹美山水，妙思神甲兵。精诚谅斯在，对越俨如生。

木石森驺伏，云烟拂旆旌。雨旸祈响应，龙凤敕碑铭。

清泚符神洁，香芹契德馨。三山耀神德，万岁翊唐灵。
吟髭
赵汝燧（宋代）

壮岁髭如漆，年来暮景侵。便令如雪白，撚断不妨吟。
二月二十四日作
陆游（宋代）

棠梨花开社酒浓，南村北村鼓冬冬。
且祈麦熟得饱饭，敢说谷冬复伤农。
崖州万里窜酷吏，湖南几时起卧龙？
但愿诸贤集廊庙，书生穷死胜侯封。
因事书座右
释绍昙（宋代）

促膝寒窗淡话时，告休说是与论非。
须知世路风波恶，百匝各重设祸机。
约友同游
蔡槃（宋代）

买得扁舟击海滨，梅花岭上浪游人。
江山若欲留连客，诗酒何妨报答春。
柳带梳风黄尚浅，草茵铺雨绿将匀。
约君携手同行乐，趁取东郊景物新。
挽翁仲山常卿二首
刘克庄（宋代）

进由孤士列华簪，曾对薰风和舜琴。
资善体行貂竖肃，议郎疏出马群喑。
畿民犹说张京兆，宫媛皆知李翰林。
麾去招来关气数，浩穹于此本无心。
八声甘州·自辽东鹤去
何梦桂（宋代）

自辽东鹤去，算何人、插得翅能飞。笑平生错铸，儒冠误识，者也焉之。谩道寒蚕冰底，瓮茧解成丝。何许丝千丈，补得龙衣。镜里不堪勋业，纵梦中八翼，不到天墀。看墦间富贵，妻妾笑施施。对青山、千年不老，但梅花、头白伴人衰。严陵路，年年潮水，不上渔矶。
大赦恩诏和李子翀二首 其一
刘崧（元代）

清朝祀事崇三礼，绝域衣冠走百蛮。卤簿晓移通紫禁，箾韶春奏下彤关。

炉烟欲动螭头暗，旗影斜开豹尾閒。自是郊坛敦汉典，谁论玉检上秦山。
聚八仙花歌赠江淮肥遁子
韩似山（宋代）

春皇自厌花多红，欲得花颜如玉容。
春皇青女深相得，先教脸似秋霜色。
乃有雪有供光、星榆献白，斗量银汉琉璃湿。
人间美玉捣作灰，荆山昆山鬼神泣。
天上有人名玉女，投壶之外能为絮。
姑射神从会种花，先须此物为根芽。
天罅地窍掏精碎，蟾身璃领输光华。
其时正值正地交，二气上下阴阳调。
此花孕育得其正，其间邪气无纖毫。
所以其色为正色，出乎其类拔其萃。
一如君子有诸内，晬然其色见乎外。
三月将尽四月前，百花开尽春肃然。
扬州日暖花开木，春风不动花房闭。
仙掌秋高玉露浓，蛟人泣人真珠泪。
黄鹂本是花间客，啼尽好声求不得。
春皇费尽养花心，春风使尽开花力。
春归莺老花始开，谁人放出深阑来。
唐家天子太平君不见扬州后土惜琼花，鬼神守护祝史夸。
要令天下颂无双，掉头不住君王家。
支流远自灵源至，颜色虽同别名氏。
风流晚宿蝴蝶园，环佩晓聚仙人戏。
仙人已往今无踪，身在花枝窈窕中。
似闻饮中之八仙，飘飘豪气摩苍穹。
身虽可灭名不穷，魂交心与之死靡。
携化为嘉卉，促膝围春风。
请以此诗付守圃，以告游子归去无匆匆。
和益阳赵宰六首
廖行之（宋代）

世治不忘兵，公深爱国情。
雄张新汉壁，势压旧吴城。
夜月鸣笳肃，秋风列燧平。
农耕浑自适，是处亩从横。
偈颂十八首 其十二
释如净（宋代）

万派朝宗一派收，扬清激浊几经秋。忽然到底都乾却，露柱灯笼笑不休。
快活吟第三笔示诸儿
陈著（宋代）

小儿求我第三笔，醉中言语不择出。
老怀空空无他肠，汝祖心事须当毕。
诗人王季廉挽诗
杨万里（宋代）

手探卢溪颔下珠，词林再啸老於菟。
不餐烟火惟存骨，吟杀江山失却须。
锦里莺花余故宅，灞桥风雪入新图。
只今醉卧长松下，犹要熊儿捉辔无。
赠写照吴生
方岳（宋代）

几人堪画麒麟阁，万事不如鹦鹉杯。
只谓故吾诗瘦耳，寒沙鸥鹭莫惊猜。
偈六十九首
释道宁（宋代）

薰风乍扇，云雾顿开。
杲日腾空，森罗互显。
如镜照像，不碍光辉。
汝等诸人，二六时中。
发宣前尘，凭何印可。
这里荐得，无明界内，
古佛家风。荆棘林中，
衲僧巴鼻。大地山湛可，
借你出气。借水献花常式事，
傍观犹笑老婆心。
解嘲
陆游（宋代）

心如顽石忘荣辱，身似孤云任去留。
酒瓮饭囊君勿诮，也胜满腹贮闲愁。
彝陵
冯誉骥（清代）

下牢溪畔水，楚客送扬舲。木落丹枫岸，沙明赤坂亭。

眼中秋望阔，愁外蜀山青。此去三巴近，清猿定饱听。
初冬杂题
陆游（宋代）

五斗安能解醉酲，瞢腾睡眼怯窗明。
策勋赖有春芽在，卧听山童转磑声。
感怀
翟廉（清代）

兵戈纷在眼，骨肉远关心。半载音书滞，孤城草木深。

黄昏磷火出，白日阵云阴。何处猿啼急，凄凉游子吟。
闻促织
王令（宋代）

衰草风来响不知，破窗灯灭月藏辉。
白头老妇无机织，卧听邻儿懒捣衣。
伏龙观壁画都江图
毛澄（清代）

何处滩声来，座上屋瓦战。高堂三丈壁，晴天雪花溅。

闸官走且顾，笼石促修堰。脉缕如医经，纵横细于线。

老蛟裂山破，夜斗石犀烂。神牛腰白绶，折角江始宴。

秦守当时心，倾心急民难。岂意身后名，遗容俨深殿。

益都生齿富，千廪仅一爨。无公仰他食，米粒定珠算。

商君铲沟洫，扫地尽更变。遗制剩一隅，天心未周遍。

北望古中原，茫然川渎乱。西门与郑国，成功尚可见。

膏腴十倍此，亩收钟有半。闭目秋云黄，污邪满畿甸。

此地省转漕，岁蠲累千万。近输利已多，况复除水患。

呜呼贾让死，乾坤浩瀰漫。千载山东西，儿生不识饭。

得公三数辈，咄嗟何足辨。斜阳待不来，临风喟长叹。
黄鹂词
李士桢（清代）

楚郊三月多黄鹂，飞上绿杨高树枝。身轻舌巧羽毛丽，一点深黄露烟际。

趋时应节最善啼，画帘东畔金塘西。河蒲茸茸吹粉雨，日斜夹看歌童舞。

羁雌几度感黄袍，紫燕前头避伯劳。凤城箫管听离别，杜宇声传蜀冈血。

樊姬墓草纪南门，客望天涯正断魂。梁家贵主园林畔，荆棘风摇鹧鸪叹。

可怜昙首泪双悬，美人寂寞花凌乱。
沧浪翁泛海应制
吴伯宗（明代）

溪翁本爱濯沧浪，又向沧浪驾巨航。手折珊瑚窥渤澥，目瞻红日上扶桑。

鳌头晓色连三岛，鹤背西风遍八荒。倘遇仙人丹九转，愿同芹曝献君王。
书院
赵抃（宋代）

雨久藏书蠹，风高老屋斜。邻居尽金碧，一一梵王家。
夏日晚晴登许昌西湖
梅尧臣（宋代）

新晴万柳齐，莺度水东西。
城上明残照，云间挂断霓。
烟蒲匀若翦，沙岸净无泥。
菓压繁枝重，人乘小驷低。
岚光开翡翠，湖色浸玻璃。
只欠未藤密，如过罨画溪。
府试中元观道流步虚（一作殷尧藩诗）
殷尧恭（唐代）

玄都开秘箓，白石礼先生。上界秋光静，中元夜景清。

星辰朝帝处，鸾鹤步虚声。玉洞花长发，珠宫月最明。

扫坛天地肃，投简鬼神惊。倘赐刀圭药，还成不死名。
和子华兄闻布谷声而莺声寂然
韩维（宋代）

杨花飞尽叶成阴，坐阅啼禽百种声。
戴胜催耕当是月，杜鹃遗恨岂今生。
及时燕乐风骚急，感物伤嗟老大情。
自笑拙艰成底事，十年不听上林莺。
自湘水南行
张九龄（唐代）

落日摧行舫，逶迤洲渚间。虽云有物役，乘此更休闲。

暝色生前浦，清晖发近山。中流澹容与，唯爱鸟飞还。
寄祇园师煦东白
郑洪（宋代）

一别东林远法师，十年沧海梦相思。黑貂已弊犹存舌，白社虽贫尚有诗。

菰米云深鸿雁饱，梧桐月冷凤凰饥。台州若问狂司户，张翰湖头两鬓丝。
晏子不死君难
左丘明（先秦）

崔武子见棠姜而美之，遂取之。庄公通焉。崔子弑之。

晏子立于崔氏之门外。其人曰：“死乎？”曰：“独吾君也乎哉，吾死也？”曰：“行乎？”曰：“吾罪也乎哉，吾亡也？”曰：“归乎？”曰：“君死，安归？君民者，岂以陵民？社稷是主。臣君者，岂为其口实？社稷是养。故君为社稷死，则死之；为社稷亡，则亡之。若为己死，而为己亡，非其私暱，谁敢任之？且人有君而弑之，吾焉得死之？而焉得亡之？将庸何归？”门启而入，枕尸股而哭。兴，三踊而出。人谓崔子：“必杀之。”崔子曰：“民之望也，舍之得民。”
训蒙绝句 道
朱熹（宋代）

如何率性名为道，随事如由大路行。欲说道中条理具，又将理字别其名。
失调名
仲殊（宋代）

潇潇暮雨，梨花寒食。
水龙吟
赵彦端（宋代）

两山空翠烟霏，几□又入东君□。□□但见，肉红染杏，眉黄着□。彩燕风轻，宝灯月满，欢连清书。是香山行处，苏仙座上，春不老，人依旧。

闻道新骑白凤，过章台、天香满袖。英姿不向，通明宫殿，人间未有。况是从来，爱留南国，名高北斗。看君恩，却与西湖涨绿，作长生酒。
中秋和姜主簿韵
程公许（宋代）

三更露气满秋堂，秘诀新传食月芒。
安得南楼三百尺，暂容老子据胡床。
湘春夜月 其一 二月十五夜月
易顺鼎（清代）

甚今宵。凭空唤起无聊。肯把半角高楼，守得这般牢。

休说一春难遇，便百年几个，月夕花朝。怕东风暗到，广寒宫里，桂长愁苗。

雨丝飘后，洗成嫩碧，玉宇迢迢。知是那家庭院，有小鬟吹笛，劝客魂销。

魂销亦福，愿年年此夜相遭。真不睡，让镫痕似水，花光若雾，酒思如潮。
奉和东山对月有怀之作
严虞惇（清代）

十年一梦鬓垂丝，禅榻茶烟事最宜。正是空江明月夜，相逢尊酒落花时。

伤心暮雨还朝雨，瞥眼桃枝更柳枝。身似荷珠原不著，从今学道未嫌迟。
再用前韵
袁甫（宋代）

小时所学老何如，自诧西河不记洙。
曾子斯言讥背本，祗今犹足警吾徒。
拟生年不满百
王立道（明代）

人生不百年，幼老居其半。况复昼夜分，忧疾多萦绊。

但恐日不足，谁言乐未央。无为效贪夫，扰扰声利场。

自昔惟轩辕，乘云游帝乡。
道林送鸿禅者江陵乞食
释德洪（宋代）

一篙湘水碧于螺，莹净无痕不受磨。晓雾有情呵素镜，东风作恶卷纤罗。

老来谈笑追随少，岁晚别离头绪多。浦口送君聊倚杖，会看归棹掠晴波。
送鹿野珍禅友还七闽
释崇岳（宋代）

千差坐断路头通，万里乡关一信风。
不负灵山亲记莂，好音专待寄来鸿。
秋日过李遇斋宾父兄弟
丰越人（明代）

多病疲干谒，秋风下小舠。
郊扉云间竹，江郭月生潮。
过雨桐阴静，听诗烛烬销。
爱君兄弟好，华发共萧萧。
青县舟中对月怀应韶 其二
储罐（明代）

舟稳湖平睡思深，微茫烟月到天津。平生不识秦川路，梦里何由见故人。
喜吴天章至自蒲坂 其一
江闿（清代）

解组归来日下帷，拈毫辄与古人期。诗方范陆差相亚，词拟周秦更勿疑。

乏食耻炊同舍釜，罢官孰寄草堂资？侍儿也为先生惜，满腹牢骚不合时。
末五子篇 其五 胡先辈应麟
王世贞（明代）

胡郎天挺豪，弱龄富篇咏。突窥济南室，摆脱信阳境。

高岭秀繁条，何所不辉映。顺风扬妙音，畴能不倾听。

沈思穷正变，广心饶比兴。牛耳终自归，蛾眉竟谁并。

已睹千刃翔，徒劳众口竞。
大通界首驿
范成大（宋代）

愚悃无华敢自欺，寸诚珍重吏民知。
东风重倚庭前树，送别人情似到时。
八月七日被命上会稽沿途所历拙於省记为韵语
魏了翁（宋代）

紫帏青繖杂旗旌，乌帽银挝从鼓钲。
导哄略如州别驾，无人知是汉庭卿。
舟行有感
张彦修（宋代）

击棹东行恨转赊，江流徒自促年华。因思戎马征随急，减却沧州几钓槎。
过叔祖崇栲翁别业
赵良坡（宋代）

别业开东野，萧然足卧云。
涛声晴射雨，庭影夏呈秋。
返照霞初幕，遥峰翠欲流。
以斯清乐境，不信有瀛洲。
出都
陈道（明代）

岁晏寒云重，驱车去金台。台畔多烈风，纷纷起尘埃。

留滞亦云久，去住复徘徊。徘徊恋帝里，宫观何崇起。

顾非大厦材。壮心能不已。载歌《南陔》曲，姱修望前轨。
赋得武夷君送陆无从游闽中
王叔承（明代）

武夷之君家青山，采芝长啸烟霞间。
当时共赴幔亭宴，琪花惹袖秋斑斑。
三月东风又送汝，青青杨柳西湖雨。
人生此别不易逢，千里寻仙作孤旅。
一尊洒碧钱塘江，片帆扫白严陵渚。
三十六峰如见君，应问王生醉何许。
洞天石扇多异书，字法定与人间殊。
明年迟余九曲水，谈玄酌酒焚枯鱼。
诉衷情·春游
陈子龙（明代）

小桃枝下试罗裳，蝶粉斗遗香。玉轮碾平芳草，半面恼红妆。
风乍暖，日初长，袅垂杨。一双舞燕，万点飞花，满地斜阳。
半山小憩呈惟秦
徐熥（明代）

千层鸟道一筇扶，三月东风响鹧鸪。花发幽岩红踯躅，云生绝壁翠模糊。

七闽形胜山河壮，万顷沧溟岛屿孤。徐福求仙空入海，谁知此地即仙都。
江边晓望
徐昂发（清代）

白露黏天水势骄，荒洲芦荻自萧萧。五更酒醒百忧集，孤艇梦回千里遥。

虫响断时秋过雨，月明多处夜吹箫。江城铁瓮看如许，满眼寒芜打怒潮。
相和歌辞。长门怨
齐浣（唐代）

茕茕孤思逼，寂寂长门夕。妾妒亦非深，君恩那不惜。

携琴就玉阶，调悲声未谐。将心托明月，流影入君怀。
系马辞
杨维桢（元代）

谁系西枝马，马嘶花乱飞。
乱飞浑自可，莫遣折花枝。
湛溪纳凉
陈文蔚（宋代）

是处皆炎热，澄江消客忧。相邀读书罢，同作浴沂游。

自喜坐茂树，谁能唤小舟。月华如有待，先在柳梢头。
相逢歌赠严二别驾（一作严别驾相逢歌）
杜甫（唐代）

我行入东川，十步一回首。成都乱罢气萧飒，

浣花草堂亦何有。梓中豪俊大者谁，本州从事知名久。

把臂开尊饮我酒，酒酣击剑蛟龙吼。乌帽拂尘青螺粟，

紫衣将炙绯衣走。铜盘烧蜡光吐日，夜如何其初促膝。

黄昏始扣主人门，谁谓俄顷胶在漆。万事尽付形骸外，

百年未见欢娱毕。神倾意豁真佳士，久客多忧今愈疾。

高视乾坤又可愁，一躯交态同悠悠。垂老遇君未恨晚，

似君须向古人求。
句 其四
汪藻（宋代）

路行归雁不到处，家在长江欲尽头。
偈倾一百六十九首
释智朋（宋代）

滞货无价，烂钱无索。
咬定牙关，将错就错。
天将以夫子为木铎。
送柳子玉赴灵仙
苏轼（宋代）

世事方艰便猛回，此心未老已先灰。何时梦入真君殿，也学传呼观主来。
如梦令·荣悴本来何处
曹伯启（元代）

荣悴本来何处。看取岸花汀树。醉眼眩青红，欲问真源无路。归去。归去。风外数声齐女。
击梧桐 答独醉先生
龚翔麟（清代）

幕府山容敛。逢一只、江上传书小雁。密密题缄启，麦光砑、细写小亭别怨。

吴潮直接，楚尾通波，偏是相思人远。恨杀春三月，被杜宇燕尾，帘边催散。

西子湖堤，桃枝杖短。从此新声吟遍。结个藏书屋，独醉后、儿女灯前拂砚。

不耐纤毫青李，宝泓浓蘸，但擘窠零乱。枕江沙、无穷秋色，扉竹休掩。
点绛唇（集句）
杨泽民（宋代）

雨歇方塘，清圆一一风荷举。舣舟南浦。忘却来时路。

醉拍春衫，舟欲随君去。犹回顾。阿蛮樊素。更有留人处。
投任伯雨诗
陈师锡子（宋代）

恭惟持节日畿边，抗疏公车首荐贤。议论不能符国是，精诚直可动渊泉。
读《史记》四十首 其七 刎颈交
张晋（清代）

势力交情何足数，廉颇相如自千古。耳余亦号刎颈交，誓天指日如同胞。

耳也兄，余也弟，同死同生不相弃。一朝座中解将印，刎颈之交不可间。

耳封王，余封侯，余虽未杀耳，快意已睹假耳头。井陉耳佐淮阴将，成安君斩泜水上，昔日交情今已忘。

吁嗟乎！如耳余者何，廉颇相如今不闻。
郊居
吴简默（清代）

野色淡郊扉，流连事不违。疏风吹晓发，寒雨湿秋衣。

竹径随僧去，山桥策蹇归。晚年幽意惬，何必羡轻肥。
诗送陈促思参佐广右幕府
张栻（宋代）

旧说桂林好，君今幕府游。
江山资暇日，梅雪类吾州。
煮海何多说，安边更预谋。
政应勤婉画，不用赋离忧。
晨起见雪忆山居
李德裕（唐代）

忽忆岩中雪，谁人拂薜萝。竹梢低未举，松盖偃应多。

山溜随冰落，林麇带霰过。不劳闻鹤语，方奏苦寒歌。
东峰亭同刘太真各赋一物得垂涧藤
袁傪（唐代）

寒涧流不息，古藤终日垂。迎风仍未定，拂水更相宜。

新花与旧叶，惟有幽人知。
临江仙 赠惜惜
曾廉（清代）

有个佳人名惜惜，家临湖上仙洲。悔教夫婿觅封侯。

三年曾有约，去去莫句留。

一桁虾须帘影动，十二打上帘钩。鸳鸯戏水乍沈浮。

低头凝望处，面赤又抬头。
青琳堂歌赠韩无我
宋祖昱（清代）

君不见周人掘鼠强称璞，郑贾来观本非玉。又不见宋人得石梧台巅，囊中什袭凡几年。

世间真伪宁有定，一经好事供流传。韩侯堂中有尺璧，太古精英绿沈色。

瑚琏比贵玉比贞，除是青琳总非匹。主人抱璧居此堂，文窗曲槛分周行。

坐揽图书挹清润，行看琴筑含辉光。堂中宾客俱回首，异事经时在人口。

自来贻赠重英瑶，长遣诗篇赋琼玖。闻道今皇御极年，欲穷山海蹑风烟。

试探河源遣都实，莫辞博望封张骞。汉代通侯有遗裔，凿空远作乘槎使。

织女黄姑定有无，蒟酱邛枝竞罗致。昆仑山头石气青，海波如乳翻春星。

层城十二此间是，雕镌白玉成山屏。屏风嵯峨高十丈，琪花瑶草纷相向。

蹑足犹临霄汉旁，置身已在风云上。俯视朝阳半岭余，金轮迸跃行空虚。

目迷五色灿沙砾，紫球金薤红砗磲。瑶光一颗偶然坠，化作琼瑶落尘内。

雅青水碧相荡摩，百尺琅玕误椎碎。一时拾掇悬马头，王母珍惜仙娥愁。

阆风奇宝难久閟，遥随使节来中州。镇日摩挲看不足，远胜流黄并结绿。

自探灵境到瑶池，不枉名山号群玉。韩侯爱宝兼好奇，致斋三日方携归。

国工袖手不敢凿，一朝径释旁人疑。登堂作记叙畴昔，持示名流诩难得。

入席衣沾积翠寒，卷帘帽点空青湿。宾朋满座酒满樽，绿萝丹荔环重门。

春山婉娈出几案，晴螺拂遍无纤痕。意气何妨共终古，肯使琳琅杂珷玞。

拟求仙术种蓝田，忆得灵根植元玄。吾闻往昔明盛时，白环远致流沙西。

遐方异物时入贡，或翻玉册函龙泥。圭璋特达期有用，岂合随人资玩弄。

抵鹊方同一叶轻，藉茅顿较千金重。韩侯妙鉴称入神，他年识者能传真。

好将赵氏连城价，问取荆山泣玉人。
题黄山汤院
李敬方（唐代）

楚镇惟黄岫，灵泉浴圣源。煎熬何处所，炉炭孰司存。

沙暖泉长何，霜笼水更温。不疏还自决，虽挠未尝浑。

地启岩为洞，天开石作盆。常留今日色，不减故年痕。

阴焰潜生海，阳光暗烛坤。定应邻火宅，非独过焦原。

龙讶经冬润，莺疑满谷暄。善烹寒食茗，能变早春园。

及物功何大，随流道益尊。洁斋齐物主，疗病夺医门。

外秘千峰秀，旁通百潦奔。禅家休问疾，骚客罢招魂。

卧理黔川守，分忧汉主恩。惨伤因有暇，徒御诫无喧。

痒闷头风切，爬搔臂力烦。披榛通白道，束马置朱幡。

谢屐缘危磴，戎装逗远村。慢游登竹径，高步入山根。

崖巘差行灶，蓬茅过小轩。御寒增帐幕，甃影尽玙璠.

不与华池语，宁将浴室论。洗心过顷刻，浸发迨朝暾。

汗洽聊箕踞，支羸暂虎蹲。濯缨闲更入，漱齿渴仍吞。

气燠胜重絸，风和敌一尊。适来还蹭蹬，复出又攀援。

形秽忻除垢，神嚣喜破昏。明夷徵立象，既济感文言。

已阂眠沙麂，仍妨卧石猿。香驱蒸雾起，烟霿湿云屯。

破险更祠宇，凭高易庙垣。旧基绝仄足，新构忽行鹓.

胜地非无栋，征途遽改辕。贪程归路远，折政讼庭繁。

兴往留年月，诗成遗子孙。已镌东壁石，名姓寄无垠。
奉和李大夫同吕评事太行苦热行兼寄院中诸公仍呈王员外
刘长卿（唐代）

迢递太行路，自古称险恶。千骑俨欲前，群峰望如削。

火云从中出，仰视飞鸟落。汗马卧高原，危旌倚长薄。

清风竟不至，赤日方煎铄。石枯山木燋，鳞穷水泉涸。

九重今旰食，万里传明略。诸将候轩车，元凶愁鼎镬。

何劳短兵接，自有长缨缚。通越事岂难，渡泸功未博。

朝辞羊肠阪，夕望贝丘郭。漳水斜绕营，常山遥入幕。

永怀姑苏下，遥寄建安作。白雪和难成，沧波意空托。

陈琳书记好，王粲从军乐。早晚归汉廷，随公上麟阁。
钱续古赘赵氏
方凤（宋代）

年华冠带玉辉辉，本悟秦风出赘扉。
为要权宜就家室，不妨暂时别庭帏。
化推正始余麟厚，占协和鸣待凤飞。
老我相亲垂十载，指期观子共于归。
更漏子（暮春）
赵长卿（宋代）

日彤彤，风荡荡。帘外柳花飞扬。红有限，绿无穷。雨晴芳径中。

肠红结。萦离别。还是去年时节。春暮也，子规啼。伤春三月时。
刘文潜以荔子并诗见寄
晁公溯（宋代）

十里为一候，奔腾南海来。
封章伯游切，诗句少陵哀。
异县岁月改，前年霜雪摧。
筠笼今远寄，珍重手亲开。
梅花十绝
方岳（宋代）

自插斜枝垫角巾，诗狂又有老精神。
黄昏酒醒欲归去，月出山来唤住人。
青释应端住与化寺惟其说而勉之二首
李昴英（宋代）

钵中滴水也难消，切莫贪他寺富饶。
留取大皮缠大树，腹围紧紧篾三条。
望江南
李纲（宋代）

日下，蓑笠老江湖。”今蒙恩北归当践斯言，因作渔父四时词以道意，调寄望江南

云棹远，南浦绿波春。日暖风和初解冻，饵香竿袅好垂纶。一钓得金鳞。

风乍起，吹皱碧渊沦。红脍斫来龙更美，白醪酤得旨兼醇。一醉武陵人。
喜雨投詹信州口号六首
赵蕃（宋代）

昔在乌台誉已休，旋分符竹政仍优。
论思未即归清禁，历试何妨又一州。
华亭百咏·显忠庙
许尚（宋代）

俯拜祠堂下，遥思弼汉功。
吁嗟教宣帝，忘德太匆匆。
冈山树色
林梦麟（清代）

苍苍云水望中深，耸拔冈山百尺岑。暮霭晴岚匀著色，洞烟湖雨合成阴。

每因觅橘青迷眼，常欲问樵绿绣襟。闻道仙人曾种药，良方拟向古樛寻。
水龙吟 其一 癸丑江西持宪自寿
李昴英（宋代）

唱恭初意如何，朅来五十三年矣。犁锄颇熟，诗书粗解，簪绅聊耳。

自信柴愚，真成汲戆，却无刘腻。向高秋初度，同时有菊，淡相对、风霜里。

最癖登山临水。又何心、蜗名蝇利。俗缘未了，强教肉食，何曾知味。

无事微吟，会心微笑，逢场微醉。把日生、只恁安排，领取百十二岁。
访韬光庵主不遇
饶节（宋代）

紫蕨伸拳笋破梢，柳光飞尽绿阴交。道人闭口不知处，黄栗留鸣鹊在巢。
哭程晦夫 其一
孙嵩（宋代）

握手论交意气真，旧游四顾暗伤神。陪从金马门中客，和唱铜驼陌上春。
代书寄泗州钱侍郎
徐铉（宋代）

起部纡两绶，恢恢刃有馀。
既为侍中郎，又复专城居。
无久恋铃阁，早应还直庐。
浚川春水满，珍重寄双鱼。
挽费检正三首
李流谦（宋代）

瑶墀隣近侍，华戟老方州。
闭合人无论，凝香岁自秋。
凶衰乘鵩集，涕泪感麟休。
古佛知公恨，涪江不尽流。
予少年过蓟门酒楼赋此题曰连十八书郡人疑其为吕洞宾作也谩记于此
虞集（宋代）

耳目聪明一丈夫，飞行八极隘寰区。剑吹白雪妖邪灭，袖拂春风槁朽苏。

气似酒酣双国士，情如花拥万天姝。如今一去无消息，只有中天月影孤。
建昌小湖望庐阜二首 其二
范梈（元代）

我怀贞炼士，多在岩谷阴。惟有高林月，长知望远心。
挽吴门昌母夫人二首
李曾伯（宋代）

懿范儒家出，灵台拂地平。
活人裨惠爱，教子以忠清。
康肃母无愧，中郎女有声。
老天昭德报，兰桂满庭荣。
端正好
杜安世（宋代）

栏菊愁烟沾秋露。天微冷、双燕辞去。月明空照别离苦。透素光、穿朱户。夜来西风雕寒树。凭阑望、迢遥长路。花笺写就此情绪。特寄传、知何处。